Liggaam van vermiste man gevindSydney Cooper. (Foto: Verskaf) Die liggaam van die vermiste Sydney Cooper is Vrydag in ŉ gastehuis in Bloemfontein gevind. “Die Parkweg-polisiestasie het ŉ oproep van ŉ gastehuis ontvang nadat die gastehuis ŉ liggaam in een van hul eenhede aangetref het,” het die polisie Vrydag in ŉ verklaring gesê. “ŉ Span is gestuur om die saak te ondersoek. Die liggaam van ŉ wit man is gevind, waarop die vermiste Sydney Cooper se suster gekontak is om die liggaam uit te ken. Die liggaam is toe geïdentifiseer as dié van haar broer Sydney Cooper,” het polisie gesê. Maroela Media het vroeër berig Sydney Cooper is Dinsdag die laaste keer in sy wit Suzuki Swift gesien. Sy suster het hom as vermis aangemeld. Die polisie het ŉ dossier oopgemaak om die oorsaak van Cooper se dood te ondersoek.